google/wiki40b huggingface dataset:
אליהו זאב לוין אפשטיין

ביוגרפיה

אליהו זאב לוין-אפשטיין נולד בוולקוביסק שבפלך סובאלק של פולין הרוסית. אביו, שמואל לוין-אפשטיין, ייסד את בית המסחר לספרים לוין אפשטיין.
למד בחדר ולאחר מכן בישיבת וולוז'ין. כאשר חזר לביתו סייע ביד אביו בניהול הוצאת הספרים בוורשה ולמד רוסית, צרפתית וגרמנית בנוסף ללימודי קודש. אז גם התחבר לחברי תנועת חובבי ציון ופרסם מספר מאמרים בעיתונו של נתן בירנבוים (טובע המונח "ציונות"). בתקופה זו נישא ליהודית, ונולדו בניהם שמואל ורחביה.
בשנת 1889, בעקבות מאמרו של אחד העם "לא זה הדרך", היה מראשוני החברים בארגון הסתרים בני משה והקים את סניף הארגון בוורשה.
יחד עם חברו זאב גלוסקין ייסד את אגודת מנוחה ונחלה במטרה להקים בארץ ישראל מושבה שלא תהיה תלויה בתמיכת הברון רוטשילד.
בשנת 1890 עלה לארץ ישראל, ויחד עם חברים באגודת "מנוחה ונחלה" רכש מיהושע חנקין 10,000 דונם מאדמות דוראן שמדרום לראשון לציון במטרה להקים את המושבה רחובות. בשנים הראשונות לא הייתה ללוין אפשטיין הכנסה בארץ ישראל, והוא ומשפחתו התפרנסו מהכנסות בית המסחר לספרים.
בשנת 1896 התמנה לאחראי על החינוך במושבה רחובות. יחד עם המורה שמחה חיים וילקומיץ, הקים את בית הספר הראשון במושבה. השניים הכינו תקנון שהעמיד בראשו את חיוב לימוד השפה העברית, את הכרת הארץ ואת החיבור לחגי ישראל כמפתח לחיבור לשפה העברית, לעם היהודי ולארץ ישראל. תקנון זה משקף את התפיסה החינוכית שהונחלה לכל מערכת החינוך הציונית מאז. דוגמה, תקנות בית הספר כללו גם לראשונה גם טיולי בית ספר:
בראשי חדשים יוצאים המורים לטייל עם הילדים אל המושבות הקרובות, ובחולי המועדים יטיילו לירושלים ויבקרו את המקומות הקדושים
— אליהו זאב לוין-אפשטיין, זכרונותי, תרצ"ב עמוד 212
בשל היותו סוחר, נשלח על ידי יקבי כרמל לפתוח סניפים לשיווק יין בפולין וברוסיה. בשנת 1900 נסע בפעם הראשונה לארצות הברית, פתח שם סניף של יקבי כרמל ועמד בראשו במשך מספר שנים. בתקופה זו החל לעסוק בגיוס הון לתנועה הציונית. ב-1914 מונה לגזבר 'הועד הפועל הזמני' שישב בארצות הברית.
בתקופת מלחמת העולם הראשונה היה חלק מהוועד הפועל הציוני שהוקם בניו-יורק. בקיץ 1917 נשלח בהוראת לואי ברנדייס להשתתף ב'שליחות מורגנטאו', שהגיעה לגיברלטר כדי לדון ביציאתה של טורקיה מהמלחמה בחוזה שלום נפרד. במשלחת לקחו חלק הנרי מורגנטאו ופליקס פרנקפורטר, והיא אורגנה על ידי וודרו וילסון, נשיא ארצות הברית. לוין-אפשטיין שימש כמתורגמן. חיים ויצמן נסע לפגוש את המשלחת בגיברלטר על מנת לסכל את משימתה, שסיכנה את הברית הציונית-בריטית שהחלה להיווצר והולידה בסופו של דבר את הצהרת בלפור.
ב-1918 חזר לארץ ישראל במסגרת הגדודים העבריים וצורף לוועד הצירים.
במהלך שנות העשרים נסע תכופות לאירופה ולארצות הברית ובין היתר פעל שם למכירת תוצרת בצלאל וגייס כספים לשם הקמת שכונת עולי תימן, כפר מרמורק ברחובות.
לוין אפשטיין העביר את הוצאת הספרים לארץ ישראל. ההוצאה המשיכה להוציא בארץ ספרי קודש וספרי רבנים ומלומדים. במשך שנות חייו יצאו הספרים בדפוס סעדיה שושני, ורק לאחר מותו הקימו יורשיו בית דפוס גדול בבת ים.
אליהו זאב לוין אפשטיין נפטר בארצות הברית ב-18 ביולי 1932 והובא לקבורה ברחובות. ארכיונו שמור בספרייה הלאומית.
וולוו 142

וולוו 142 (Volvo  142) היא מכונית סלון קומפקטית, 2 דלתות, יוצרה בשוודיה על ידי יצרנית הרכב וולוו, בין השנים 1967–1974
סך הכל יוצרו 412,986 יחידות. 
המנוע והמפרט הטכני היו זהים לדגמי ה-וולוו 144 וה-145.
Tomorrow

Tomorrow הייתה להקת רוק פסיכדלי בריטית שפעלה בעיקר בשנים 1967–1968. על אף שמבקרי הרוק, ובעיקר השדרן הנודע ג'ון פיל העריכו מאוד את הלהקה, היא לא הצליחה מבחינה מסחרית כחלוצות אחרות של הרוק הפסיכדלי בזמנה, כמו פינק פלויד וסופט מאשין. 
חברי הלהקה היו סטיב האו (גיטרה), קית ווסט (שירה), ג'ון "ג'יוניור" ווד (בס) וג'ון "טווינק" אולדר (תיפוף). הם ניגנו גרסאות כיסוי למוזיקת רוק, נשמה ורית'ם-אנד-בלוז תחת שמות שונים (The In Crowd, Four Plus One), עד שהחליטו ליצור מוזיקה בעצמם תחת השם "טומורו" ("מחר"). 
ההקלטה הראשונה של הלהקה הייתה ב-21 בספטמבר 1967 במסגרת תוכניתו של ג'ון פיל ברדיו BBC One. היא הייתה אמורה להשתתף בפסקול הסרט "יצרים" של מיכלאנג'לו אנטוניוני, אבל בסופו של דבר השתתפו בסרט היארדבירדס. חברי הלהקה השתתפו בסרט אחר, אבל גם שם הוחלט בסופו של דבר להשתמש בלהקה אחרת. להיטם הגדול ביותר הולחן על ידי קן ברג'ס ב-1967 ונקרא "My White Bicycle". 
ב-1970 הצטרף גיטריסט הלהקה, סטיב האו, ללהקת יס.
בר אוגר מצוי

מאפיינים

לבר האוגר אורך כולל של עד 16 סנטימטרים, כאשר רבע מאורכו מהווה לרוב זנבו הפרוותי. משקלו נע בין 31 ל-58 גרם. פרוותו נעה בין צבע אפור לחום בהיר, והיא צפופה ועדינה. לאורך הגב נמתח פס שחור. לבר האוגר כיסי אגירה בלחייו, בשעת האכילה אוגר מזון בכיסים אלו, ופורק אותו מאוחר יותר במחילתו באמצעות לחיצה ברגליו הקדמיות על הכיסים.

תפוצה

בר האוגר נפוץ בחלקים של מזרח אירופה ואסיה, כולל אפגניסטן, ארמניה, בולגריה, סין, איראן, עיראק, ישראל, ירדן, קזחסטן, לבנון, מולדובה, מונגוליה, פקיסטן, רומניה, רוסיה, טורקיה, אוקראינה. בעבר אותרו פרטים ביוון, אך לא התקבל דיווח על הימצאות המין במדינה זו מאז 1970. לרוב מתגורר בגבהים של מעל ל-3,300 מטר מעל פני הים. בר האוגר נמצא לרוב בערבות עשב ואזורי ספר המדבר, אך התפשט לתוך אדמות מעובדות, גנים, ולעיתים אף מתגורר בתוך בניינים. בישראל, נחשב לנדיר למדי ברוב חלקי הארץ, וניתן למצוא אוכלוסיות גדולות ויציבות רק במקומות בודדים, בחורשות אלונים עתיקים במורדות החרמון ובמרום גולן.

התנהגות

בר האוגר פעיל בשעות בין הערביים ובלילה, אולם באקלים קריר פעיל גם בשעות היום. אורח חייו הוא יחידאי. הוא נוהג לחפור מחילות מורכבות, בהן מעברים צדדים, חדרים לאכסון מזון ולשיכון גורים. הוא ניזון בעיקר משורשים, חלקים ירוקים של צמחים, זרעים, וחרקים. בר האוגר לא ישן שנת חורף, אך הרבייה מתרחשת בעיקר בקיץ, כאשר בהמלטה ממוצעת נולדים שישה- שבעה גורים והנקבה מסוגלת להמליט עד שלוש פעמים בשנה. ההיריון נמשך בין 16 ל-19 יום. תוחלת חיים המקסימלית בשבי היא 5 שנים.
מרדכי איש-שלום

ביוגרפיה

פרק זה לוקה בחסר. אנא תרמו לוויקיפדיה והשלימו אותו.  
איש-שלום נולד בשנת 1901 בשם מרדכי פרידמן (שם משפחתו העברי הוא תרגום השם פרידמן) בעיירה ורנה שבליטא כשלישי מבין חמשת בניהם של בן ציון ורייצה . אביו היה ציוני נלהב ובר אוריין, ולימד בחדר המתוקן, שבו התחנך גם בנו הצעיר. בגיל 11 נשלח לגלות למקום תורה, ולמד בישיבות בשקודוויל ובקורשן, עד שפרצה מלחמת העולם הראשונה ב-1914 וטרפה את הקלפים. בשנות המלחמה למד איש שלום תחת רב העיירה, אך בעוד בישיבה הקדיש את מירב זמנו ללימודים תורניים וזמן מועט לרכישה אוטודידקטית של השכלה כללית, כעת התהפך היחס, עד שבעיירה כינוהו על שם ברוך שפינוזה. בשנים אלו החל גם לטעום טעמה של פעילות ציבורית, כשעמד בראש קבוצת נערים שסייעה בידי יהודים שברחו ממחנות עבודות כפייה גרמניים.
בשנת 1923 עלה לארץ ישראל. בארץ הצטרף לחברי גדוד העבודה בתל יוסף, שם עבד בעיקר בייבוש ביצות, עד שעבר לפלוגת גדוד העבודה בירושלים, שבה עמד בראשית שנות העשרים בראש קבוצת בנאים.
בשנת 1950 התמנה לחבר מועצת עיריית ירושלים מטעם מפא"י.
בשנת 1955 קבלה מפא"י בבחירות 6 מושבים מתוך 21, גרשון אגרון מונה לראש עיריית ירושלים ואיש-שלום היה לסגנו. 
בדצמבר 1959, לאחר הבחירות למועצת העיר, נבחר לראשות עיריית ירושלים, לאחר ששימש כחודש מ"מ ראש העיר בעקבות פטירתו של אגרון (שנפטר ימים ספורים לפני הבחירות). 
בבחירות לעיריית ירושלים ב-1965, שהייתה בסימן המתיחות בין המערך (רשימה משותפת של מפא"י ואחה"ע) לבין רפ"י, קיבלו המערך בראשות איש-שלום ורפ"י בראשות טדי קולק, 5 מנדטים כל אחת. שתי המפלגות פעלו למשוך את הדתיים, שקבלו יחד ששה מנדטים, לקואליציה שלהם, וטדי קולק הצליח לגבש סביבו קואליציה, ואיש-שלום נותר באופוזיציה. איש שלום טען שקולק עשה ויתורים לדתיים שהוא לא היה מסכים להם. בשנת 1967, ערב מלחמת ששת הימים, הצטרף איש-שלום בראשות מפלגתו לקואליציית חרום, ונהיה לסגנו של קולק. בסוף 1967 התאחדו רפ"י והמערך בירושלים ואיש-שלום מונה לסגן ראש העיר. 
לקראת הבחירות בשנת 1969 הוחלט על הצערת רשימת המערך (מפלגת העבודה ומפ"ם) ואיש-שלום הסיר את מועמדותו. אולם בהמשך שוכנע להתמודד בכל זאת כדי שיהיה ממלא מקומו של קולק למקרה שיפרוש מראשות העירייה. בהינתן ההחלטה על הצערת הרשימה, התמודד איש-שלום מול חיים מרינוב על המקום שהוקדש לחבר ותיק ונוצח.
בשנת 1970 מונה ליו"ר ועדת חקירה של משרד הפנים לעניין מועצת בית שאן. כן כיהן כיו"ר ועד המנהלים של בנק ירושלים.
נפטר בז' באדר תשנ"א, ונקבר בהר המנוחות. איש-שלום לא הסכים שיקראו רחוב על שמו. רחוב הסתת בשכונת בית הכרם מנציח את תחילת דרכו בירושלים בשנות העשרים. למרות בקשתו, הכביש הסובב את שכונת יפה נוף, מבית הכרם בואכה הר הרצל נקרא על שמו.
קונטרה-טנור

קונטרה-טנור הוא קול שירה גברי המקביל במנעדו לקול האלט והמצו-סופרן. לעיתים נדירות הוא אף מקביל לקול הסופרן על ידי שימוש בפלסט. 
הקול היה בשימוש במקהלות באירופה החל מאמצע המאה ה-16, הוא שימש בפוליפוניה ובמיוחד במנעד האלט. המונח עצמו נטבע באמצע המאה ה-17 באנגליה. במהלך התקופה הרומנטית הפופולריות של הקול עלתה ומספר מלחינים כתבו במיוחד לקול זה. במחצית השנייה של המאה ה-20 חזר הקול להיות פופולרי וגם הרפרטואר לו גדל.

היסטוריה

ביצירות הפוליפוניות של המאה ה-14 ותחילת המאה ה-15 היה הקונטרה-טנור קול שהתווס ל"סופריוס" (הקול העליון) ולטנור. בעקבות כתיבת יצירות בעלות ארבעה קולות, כמו של יוהנס אוקכם ויאקוב אוברכט, התפצל הקול ל"קונטרה-טנור אלט" ול"קונטרה-טנור בס" אשר היו בהתאמה מעל ומתחת לטנור. באיטליה הפך "קונטרה-טנור אלט " לאלט, בצרפת ל-Haute-contre ובאנגליה לקונטרה-טנור.
בכנסייה הקתולית בתקופת הרנסנס נאסרה שירת נשים בכנסיות. בשל כך, הקונטרה טנור שימש כתחליף לקולות הנשיים במוזיקה הליטורגית. כאשר החלה אופנת הקסטרטו בתחילת המאה ה-17 התפתחה חשיבות ייחודית לקול ונכתבו לו תפקידים באופרות המוקדמות.
לירה ארץ ישראלית

הלא"י בתקופת המנדט

ב-1 בספטמבר 1927 החליפה הלא"י את הלירה המצרית בשטחי המנדט הבריטי בארץ ישראל. במהלך תקופה קצרה במלחמת העולם השנייה שימשה הלא"י כהילך חוקי גם בקפריסין. הלא"י הוחלפה רשמית בלירה הישראלית בישראל בשנת 1952, ובדינר הירדני בממלכת ירדן ב-1946, ובגדה המערבית ב-1951, ובלירה המצרית ברצועת עזה ב-1951.
הלירה הייתה מחולקת ל-1000 מיל (בערבית: مل, באנגלית: Mil). בציבור הייתה מקובלת גם חלוקה ל-100 גרושים (חלוקה שמקורה בלירה המצרית המחולקת ל-100 קרושים), כך ש-10 מילים נקראו "גרוש", אולם חלוקה זו לא הייתה רשמית. הונפקו מטבעות של מיל אחד ו-2 מילים מנחושת, מטבעות של 5, 10 ו-20 מילים מקופרניקל (סגסוגת נחושת וניקל) עם חור במרכזן (המטבע בן 10 מילים היה ידוע בתור "הגרוש עם החור"), ומטבעות של 50 מיל ו-100 מיל מכסף. במשך מלחמת העולם השנייה הוחלפו מטבעות הקופרניקל במטבעות מנחושת, ומטבעות הכסף במטבעות מקופרניקל. השטרות שהונפקו היו בני 500 מיל (חצי לירה), לירה אחת, 5, 10, 50 ו-100 לירות ארץ ישראליות. בבריטניה נהגה באותה תקופה חלוקה של הלירה שטרלינג ל-20 שילינג, ל-240 פני, או ל-960 פרת'ינג, אבל שיטה זו לא הונהגה בארץ ישראל ובמקומה הועדפה השיטה העשרונית. אף על-פי כן, נהוג היה לכנות מטבעות של 50 מיל בשם "שילינג" כיוון שהיו שווים בערכם לשילינג האנגלי.

הלא"י בראשית תקופת המדינה

לפני הקמת המדינה, התכוננו מוסדות היישוב גם להנפקת מטבע למדינה שתוקם. בנק אנגלו-פלשתינה היה המוסד הפיננסי של התנועה הציונית והיישוב, ויושב ראש מועצת המנהלים של הבנק, אליעזר זיגפריד הופיין, הצליח להשיג את הסכמת חברת "אמריקן בנקנוט קו'" בארצות הברית להדפיס שטרות כסף למדינה שאינה קיימת. השטרות לא כללו את שם המדינה, והציון שהם מהווים הילך חוקי ("מטבע חוקית לתשלום כל סכום שהוא") הודפס מאוחר יותר בהדפסת רכב. מאחר שטרם נקבע שם למדינה ולמטבע שלה, נכתב על השטר "בנק אנגלו-פלשתינה ישלם למוכ"ז לירה א"י אחת" (או סכום העריך), ונוסף הכיתוב: "הבנק יקבל את השטר הזה לשם תשלום בכל חשבון שהוא". על השטרות הודפסו חתימותיהם של ז' הופיין ואהרן ברט.
עריכי השטרות היו: 500 מיל (חצי לירה), לירה א"י אחת, 5, 10, ו-50 לירות א"י. השטרות הובאו לארץ בחודש יולי 1948, וביום 17 באוגוסט 1948 הוכרזו על פי חוק כהילך חוקי. ב-1 במאי 1951 הועברה כל הפעילות של בנק אנגלו-פלשתינה לבנק החדש שירש אותו, "בנק לאומי לישראל בע"מ", ולאחר כשנה, (ביוני 1952), הוחלפו שטרות בנק אנגלו-פלשתינה בשטרות חדשים של בנק לאומי, שננקבו במטבע לירה ישראלית (ל"י). החלפת המטבע לוותה במלווה חובה של 10% מן הסכומים שהומרו (לרבות חשבונות עובר ושב).
מאחר שחומרי גלם לא היו בנמצא הונפקו שטרות נייר ששימשו כמעות ואשר החליפו את המטבעות המנדטוריים. מעות הנייר הונפקו בשנה 1948 בערכים של 50 ו-100 מיל. ב-1948 הונפק בירושלים המטבע הראשון בעריך של 25 מיל. על פניו הוטבע אשכול ענבים והמילים "ישראל" בעברית וערבית, ועל גבו העריך "25 מיל", שנת הטבעה העברית ושני ענפי זית בהיקף. שנה לאחר מכן הונפקו בחולון מטבעות נוספים בעריך זה והם נושאים את שנת ההנפקה תש"ט. המטבע חדל לשמש הילך חוקי ב-6 בספטמבר 1950, כאשר נכנסו לשימוש מטבעות הפרוטה.
סיד מאייר

סידני ק. מאייר (באנגלית: Sidney K. Meier; ‏ נולד ב-24 בפברואר 1954 בסארניה, אונטריו, קנדה) הוא מעצב ומתכנת משחקי וידאו, מהפוריים והמשפיעים בתעשיית משחקי המחשב. 
ייסד יחד עם ביל סטילי את חברת מיקרופרוס (MicroProse) בשנת 1982, ולאחר שפרש מזו בשנת 1996 הקים יחד עם ג'ף בריגס ובריאן ריינולדס את חברת המשחקים פיראקסיס (Firaxis), בה משמש כמנהל הפיתוח הקריאטיבי עד היום.
מאייר השתתף בפיתוח מספר רב של משחקים שזכו הן להצלחה מסחרית ולשבחי הביקורת, וביטוי להערכה לה זוכה האיש והשם שקנה לו בתעשייה ניכר בכך ששמו שורבב בשמות כותרים רבים (לדוגמה המשחק אלפא קנטאורי, ששמו המלא: Sid Meier's Alpha Centauri).
במהלך הקריירה שלו, נטל חלק בהפקה של למעלה מ-40 משחקי מחשב, בהם יצירות כדוגמת משחק הפעולה-הרפתקה "Pirates!‎" ומשחק האסטרטגיה "Civilization" שהתפתח לסדרת משחקים ידועה.
מאייר היה לחבר השני בהיכל התהילה של האקדמיה לאמנות ומדע אינטראקטיביים בשנת 1999.
ריזלינג

ריזלינג (Riesling) הוא זן גפן לבן אשר מקורו בחבל הריין בגרמניה. ריזלינג הוא זן ארומטי, בעל ריח פרחוני, כמעט מבושם, ובעל רמת חומציות גבוהה. טעם יינות הריזלינג מושפע באופן ברור מאזור גידול הגפנים. ענבי הריזלינג משמשים להכנת יין לבן יבש, חצי-יבש, ומתוק, וכן להכנת יינות נתזים. יינות ריזלינג מיוצרים בדרך כלל מזן בודד ולעיתים קרובות מיושנים בחביות עץ אלון. נכון לשנת 2004 גפן הריזלינג הייתה במקום ה-20 בתפוצה העולמית של גפנים, עם מגמה של עליה בשטחי הגידול. יחד עם זאת, במונחי חשיבות היין מבחינת איכותו, יינות הריזלינג הם בין שלושת היינות הלבנים הבולטים ביותר, לצד יינות שרדונה וסוביניון בלאן.
בשנת 2006 היה זן הריזלינג הגפן הנפוצה ביותר בגרמניה והיוותה 20.8% מכלל שטחי גידול הגפנים במדינה, על שטח של 211,970 דונם. נכון לשנת 2008, בחבל אלזס שבצרפת היקף ייצור יינות הריזליג הוא במקום השני לאחר יינות פינו בלאן, והרבה יותר מכל סוג יין אחר המיוצר באזור זה. גפני ריזלינג בשטחי גידול גדולים קיימים אף באוסטריה, לוקסמבורג, צפון איטליה, אוסטרליה, ניו זילנד, ארצות הברית, קנדה, דרום אפריקה, סין, ואוקראינה.

אורך חיים

יינות ריזלינג נצרכים בדרך כלל בעת שהיין עדיין צעיר ובעל מאפיינים ארומטיים פירותיים של תפוח ירוק, או תפוחים אחרים, אשכוליות, אפרסק, דבש, פריחת ורדים, או ריח דשא טרי. טעמם צלול הודות לחומציות הגבוהה. אולם, בגלל תכולת החומציות הגבוהה ומגוון הטעמים שביין, הריזלינג מתאים גם ליישון ממושך. בין מומחי היין יש המעניקים ליינות ריזלינג גרמנים, בני מאות שנים, ציונים גבוהים. יינות ריזלינג מתוקים, כך למשל יינות Trockenbeerenauslese הגרמנים, מתאימים במיוחד ליישון ממושך כיוון שתכולת הסוכרים הגבוהה ביין מהווה חומר משמר נוסף. יחד עם זאת קיימים יינות ריזלינג יבשים, או חצי-יבשים, אשר שמרו על איכותם אף לאחר 100 שנים.
תקופות היישון המקובלות של יין ריזלינג הן בין 5-15 שנים ליין יבש, 10-20 שנים ליין חצי-יבש, 10-30 שנים ליין מתוק.
הופמן לה רוש

פעילות

החברה נוסדה בשנת 1896 בבזל, שווייץ ומונה 85,000 עובדים ב-150 מדינות (2014). היא עוסקת במחקר, פיתוח, ייצור ושיווק של תרופות.
כחברה ביו-טכנולוגית מהגדולות בעולם, הביאה רוש לפריצות דרך רפואיות משמעותיות והיא מובילה בתחום האונקולוגיה, המטולוגיה, ריאומטולוגיה, השתלות, אנמיה ומחלות וירליות.  אסטרטגיית שירותי בריאות מותאמים-אישית (Personalized healthcare strategy) של חברת רוש מיועדת לספק תרופות וכלי אבחון אשר יאפשרו שיפור משמעותי בבריאות החולים, בהישרדותם ובאיכות חייהם.  עשרים וארבע תרופות שפותחו על ידי חברת רוש כלולות ברשימות של ארגון הבריאות העולמי כתרופות חיוניות, ביניהן אנטיביוטיקה מצילת חיים, תרופות נגד מלריה וכימותרפיה.  
רוש השקיעה 8.9 מיליארד פרנקים שווייצריים בהסכמי מחקר ופיתוח [R&D] ודיווחה על היקף מכירות של כ-47.5 מיליארד פרנקים שווייצריים. חברת ג'ננטק, בארצות הברית, נרכשה במלואה על ידי חברת רוש ומהווה חלק מהקבוצה. חברת רוש מחזיקה ברוב המניות של חברת שוגאי פרמצבטיקה, ביפן.  
מדעני החברה זכו בשני פרסי נובל], ולחברה הסכמי מחקר ופיתוח ובריתות אסטרטגיות עם שותפים רבים, כולל בעלות על חברת ג'ננטק ורוב בבעלות של חברת שוגאי.
בשנת 2001 רכשה חברת התרופות השישית בגדולה בעולם נוברטיס, הממוקמת אף היא בעיר בזל,  20% מהופמן לה רוש.

פעילות בישראל

בישראל הוקמה נציגות של החברה בשם רוש פרמצבטיקה בע"מ בשנת 1999 והיא מעסיקה כ-100 עובדים. כמו כן השקיעה בקרן "פונטיפקס", קרן הון סיכון הגדולה בישראל לתחום מדעי החיים.
בשנת 2010, רכשה את חברת מדינגו הישראלית, שפיתחה משאבת אינסולין ממוזערת לחולי סכרת, תמורת 170 מיליון דולר.
איזיום

היסטוריה

היישוב הוקם ב-1681 בעקבות הגירה פנים-אוקראינית. מסוף המאה ה-17 ועד סוף מאה ה-18 היה היישוב למרכז חשוב של הקוזאקים. בשנות ה-80 של המאה ה-17 כאן הוקמה טירה שהייתה מורכבת מעיר "הגדולה" ומעיר "הקטנה".
ב-1897 באיזיום התגוררו 13,108 תושבים, מתוכם היו 78 אחוזים אוקראינים ו-20 וחצי אחוזים רוסים.
בזמן מלחמת העולם השנייה בקרבת העיר התנהלו קרבות קשים במסגרת קרב חרקוב השני. העיר נכבשה על ידי הגרמנים ב-24 ביוני 1942 ושוחררה על ידי הצבא האדום ב-5 בפברואר 1943.
בטסי ז'ולאס

חייה

בטסי ז'ולאס נולדה בפריז. בין השנים 1940-1946 שהתה בארצות הברית שם למדה הלחנה עם פול בופלה והלן שנאבל. עם חזרתה לצרפת המשיכה בלימודיה ולמדה בין היתר עם דריוס מיו ואוליביה מסייאן בקונסרבטואר של פריז. בהלחנתה שילבה אוונגרד עם דחף לירי, שילוב שהביא אותה להרבות בכתיבת מוזיקה קולית.
מוזיקאים רבים ואנסמבלים ביצעו את יצירותיה, כולל הוויולנית קים קאשקשיאן, en:Ensemble Intercontemporain, התזמורת הסימפונית של לונדון, והתזמורת הפילהרמונית של לונדון. יצירותיה הוקלטו בין היתר לחברת התקליטים EMI.
לאחר מותו של מסייאן, הוזמנה ז'ולאס לרשת את מקומו בקונסרבטואר של פריז, בו היא מכהנת כיום כראש המחלקה להלחנה.
משתמש קצה

משתמש הקצה מוגדר כאדם המשתמש במוצר. 
מקור המונח משתמש קצה הוא בכלכלה ובמסחר. הוא מופיע רבות גם בתחום של תוכנות מחשב ורשתות תקשורת.

הבחנה בין משתמש ללקוח

הלקוח הוא האדם שמשתמש בפועל במוצר, ללא קשר האם הוא זה שקנה אותו. ישנם מקרים בהם הרכישה של מוצר מסוים מתבצעת על ידי אדם אחד, אך השימוש בו נעשה על ידי אדם אחר. 
לדוגמה: כשהורים קונים בגדי תינוקות לילדם התינוק הוא משתמש הקצה בבגדים שנרכשו. עובדים בארגון הם משתמשי הקצה של המחשבים ורשת התקשורת של הארגון.

היבטים משפטיים

בחוזים, המונח משתמש קצה הפך למבנה חוקי אשר מתייחס לאדם אשר אינו ספק או מוכר. כך הגדרה זו מגדירה את החנות שבה נקנו בגדי התינוקות כ"לא משתמש קצה", ואילו ההורים הם "משתמשי קצה" (כיוון שאינם ספקים או מוכרים בגדי תינוקות). המבנה החוקי מופיע בדרך כלל בהסכמי רישיונות למשתמשי קצה, הידועים בשם EULA.
עבודה ברורה

מכון עבודה ברורה הוא מכון מחקר תורני בירושלים, העוסק בביאור דברי הגמרא ודברי הראשונים והאחרונים המפרשים אותה.

המכון ופעולותיו

המכון נוסד בשנת ה'תשס"ג (2003) על ידי הרב יצחק מיטניק. הספרים הראשונים נכתבו על מסכת עבודה זרה. בהמשך חוברו כרכים על מסכתות נוספות וכן נערכו "קובצי מפרשים", שהם אספת המפרשים על פי סדר הדף. הספרים מיועדים גם ללומדים מתחילים וגם למתקדמים.
המכון נמצא בשכונת סנהדריה בירושלים.
עד היום יצאו הספרים:
עבודה ברורה על מסכתות עבודה זרה (ג' כרכים, ב' מהדורות), ערכין (ב' מהדורות), הוריות, תמורה (ב' כרכים), ברכות פרק ראשון, סוכה פרקים ג' - ה' (ג' כרכים), ראש השנה (ב' כרכים), נידה פרק ראשון (ב' כרכים), כריתות (ג' כרכים), מכות, נדרים (פרק ראשון ושני).
כן יצאו ספרי קובץ מפרשים על מסכת שבת סוגיא דחנוכה, מסכת שבת סוגיא דמתן תורה, על יומא (ג' כרכים), ר"ה (ב' כרכים) וע"ז (ג' כרכים).
יחסי אנדורה–ארצות הברית

היסטוריה

אנדורה וארצות הברית מנהלות יחסים דיפלומטיים ידידותיים. היחסים הדיפלומטיים בין שתי המדינות נכונו ב-21 בפברואר 1995 לאחר שאנדורה אימצה את חוקתה והכריזה על עצמה כדמוקרטיה פרלמנטרית ריבונית. מאז שנת 2000, אנדורה השתתפה בתוכנית פולברייט האמריקאית, ועובדת בשיתוף פעולה עם ארצות הברית בהפקעת הפשע בארצה. 
אין מסחר משמעותי או השקעות בין שתי המדינות. אנדורה משתתפת בתוכנית ויתור ויזה אמריקאית. שגריר ארצות הברית בספרד אמון על אנדורה, בעוד הקונסול הכללי של ארצות הברית בברצלונה אחראי על היחסים היומיומיים עם אנדורה. אנדורה מיוצגת בארצות הברית על ידי נציגותה הקבועה באומות המאוחדות שבסיסה בניו יורק.
הר חרת

הר חרת הוא גן לאומי בניהול ובטיפול של הקרן הקיימת לישראל.
הר חרת נמצא לא רחוק ממחלף הראל בכביש ירושלים תל אביב, ליד מבשרת ציון ובית זית והוא חלק מהממכלול הכולל את תל צובה - הר חרת - סטף. הר חרת ממוקם ליד פיתול של נחל שורק.
ההר בעל ערכי טבע ונשקפים ממנו נופים מרהיבים. עין חרת הוא מעיין נקבה עם בריכת איגום שמימיו שימשו להשקיית הטרסות החקלאיות שמתחתיו. חורבת חרת היא שרידים של בית חווה שמשמה הערבי ח`רבת אל חורית נגזר שמו של ההר "חרת". הר חרת מתנשא לגובה של 780 מ' מעל פני הים. נחל חרת הוא נחל תלול בעל צמחייה רבה היורד לאורך המורד המזרחי של ההר. במקום בוסתני פרי וכרם זיתים עתיק ומטופח מהגדולים שבכרמי הזיתים שבהרי ירושלים. אחרי הכרם יער של הקק"ל. בין הצמחים במקום נרקיסים, רקפות ואזוב מצוי.
למרגלות הר חרת ממוקמים בונקרים שהיו חלק מהבסיס של חטיבת ירושלים בבית זית. הבונקרים הוסוו עד למלחמת ששת הימים ובהם היו טנקים ונשק כבד שהיו אסורים באחזקה על פי הסכמי שביתת הנשק שנחתמו ברודוס בשנת 1949. לפי תוכנית הפיתוח של מערב ירושלים, המכונה "תוכנית ספדי", עשויים להיבנות בהר חרת כ-7000 יחידות דיור ומבני תעסוקה ומתוכננת הקמת גשר באורך של 700 מטרים עליו מתוכנן לעבור כביש הטבעת המערבי של ירושלים. הכביש מתוכנן להמשיך במנהרה מתחת לשלוחת בית החולים הדסה עין כרם. מקום בשם חרת שמיקומו אינו ידוע מוזכר בספר שמואל א` כב: ה וַיֹּאמֶר גָּד הַנָּבִיא אֶל-דָּוִד, לֹא תֵשֵׁב בַּמְּצוּדָה- לֵךְ וּבָאתָ-לְּךָ, אֶרֶץ יְהוּדָה; וַיֵּלֶךְ דָּוִד, וַיָּבֹא יַעַר חָרֶת.

לקריאה נוספת

זאב וילנאי, אריאל אנציקלופדיה לידיעת ארץ ישראל, הוצאת עם עובד, 1986, עמוד 2529.
סבטלנה גנדזילוב

ביוגרפיה

גנדזילוב התאמנה בקבוצת מכבי ראשון לציון.
באליפות העולם שנערכה בסביליה, ספרד בשנת 1999 סיימה גנדזילוב במקום 35 בריצת 100 מטר משוכות בתוצאה של 13.47 שניות.

אלופת ישראל ושיאנית ישראל

באליפות ישראל בקרב שבע שנערכה באפריל 2000 זכתה גנדזילוב במדליית זהב בשיא ישראלי חדש של 5632 נקודות.
באליפות העולם באתלטיקה באולם שנערכה בליסבון פורטוגל במרץ 2001 סיימה גנדזילוב במקום 15 בריצת 60 מטר משוכות בתוצאה של 8.28 נשניות. באליפות העולם שנערכה באדמונטון, קנדה באוגוסט אותה שנה היא סיימה במקום 24 בריצת 100 מטר משוכות בתוצאה של 13.28 שניות.
באליפות אירופה שנערכה במינכן גרמניה באוגוסט 2002 סיימה גנדזילוב בקרב שבע במקום 15 בשיא ישראלי חדש של 5830 נקודות. 
ב-13 באוגוסט 2003 קבעה גנדזילוב בקרב שבע שיא ישראלי חדש של 6031 נקודות (הנוכחי, 2015). שבועיים לאחר מכן, באליפות העולם שנערכה בפריז צרפת בשנת 2003 היא פרשה לאחר 3 מקצועות (2330 נקודות). נוסף לכך, היא סיימה במקום 15 בריצת שליחות 4x400 מטר ביחד עם אירנה לנסקי, ענת מורד ואנה טקאץ', בשיא ישראלי חדש של 3:32.99 דקות.

שיאנית ישראל בקפיצה לרוחק

ב-15 ביולי 2004 השוותה גנדזילוב בקפיצה לרוחק את השיא הישראלי בן ה-18 שנה של סיגל גונן בתוצאה של 6.46 מטר, שיא זה החזיק מעמד עוד כ-10 שנים ונשבר על ידי חנה קנייזבה-מיננקו (6.52 מטר, הנוכחי 2015). 
באליפות ישראל באתלטיקה שנערכה ביולי 2006 זכתה גנזדילוב במדליית זהב בקפיצה לרוחק בתוצאה של 6.24 מטר, לפני רותם בטאט-גולן (5.93 מטר) וניבה זיו (5.67 מטר) חברותיה לקבוצה. באליפות אירופה שנערכה בגטבורג שוודיה באוגוסט אותה שנה היא סיימה במקום 26 בקרב שבע בתוצאה של 5431 נקודות ובמקום 27 בקפיצה לרוחק בתוצאה של 5.85 מטר.
באליפות ישראל באתלטיקה שנערכה ביולי 2008 זכתה גנזדילוב במדליית כסף בקפיצה לרוחק בתוצאה של 5.65 מטר, אחרי רותם בטאט-גולן (6.09 מטר) ולפני טל בן ארצי ממכבי חיפה כרמל (5.52 מטר).
אין כמו בבית (סדרת טלוויזיה)

תקציר עלילה

ארתור ובריל קרבטרי גידלו ארבעה ילדים וציפו ליום שהם יעזבו את הבית, והוא יחזור להיות שלהם בלבד. הם תכננו ירח דבש שני כשהצאצא האחרון יעזוב סוף סוף את הבית. אבל כל תקוותיהם נופצו כאשר זה אחר זה חזרו הגוזלים כולם אל הקן כשהם מפוכחים מאשליות לגבי העולם שבחוץ. עבור הילדים פשוט אין מקום כמו הבית.
הבת הבכורה היא לוריין (בוורלי אדמס) שהתחתנה עם שוטר תנועה בשם ריימוד קוד (דניאל היל), אבל בעונה האחרונה היא משליכה אותו. את מקומו בליבה של לוריין תופס רוג'ר דאף (רוג'ר מרטין) שהוא בעל אופי דומה לזה של ריימונד. ילדי קרבטרי האחרים הם נייג'ל, סטונדט לרפואה, פול וטרייסי, שאיתם מופיעים גם החברים והחברות שלהם. לחיים התוססים של המשפחה מוסיפים השכנים החטטנים משפחת בוטינגס, ובעיקר ורה הצווחנית, אוהבת החיות.
לעיתים קרובות ארתור וטרוור, בעלה של ורה, מוצאים מקלט בחממה, בעיקר כשהמצב נעשה בלתי נסבל, ושם הם מחפשים נחמה בכוסית שרי תוצרת בית.

הפצה ב-DVD

שתי העונות הראשונות של "אין כמו בבית" יצאו ב-DVD בשנת 2006. שאר העונות לא יצאו ב-DVD
צילה שניידר

צילה שניידר (נולדה בשנת 1961) היא מפיקה, תסריטאית, ובמאית חרדית, יו"ר ארגון קשר יהודי. זוכת פרס ירושלים לאחדות, נחשבת לאחת מראשונות יוצרות עולם הסרטים החרדיים, ומהמובילות בתחום הקולנוע החרדי.

ביוגרפיה

נולדה בשכונת מאה שערים, בת למשפחה מחסידות סלונים. אביה הרב אהרן בוימיל עלה לירושלים מטבריה היה ממקורביו הגדולים של האדמו”ר הרב שלום נח ברזובסקי חבר מכון אמונה ודעת ומעורכי ספרו נתיבות שלום.
ואף שימש כשליח ציבור וכבעל קורא בבית הכנסת הגדול של החסידות בירושלים למעלה מחמישים שנה.
סרטיה היו מהחלוצים בתחום הקולנוע החרדי. במקביל בשנת 2002 הקימה את פרויקט חברותא-איילת השחר לגישור והידברות בחברה הישראלית.
בשנת 2009 עקב חילוקי דעות פרשה מהארגון והקימה ארגון עצמאי 'קשר יהודי' לקירוב וגישור בחברה הישראלית. כשהמוטו של הארגון הוא  "את קשר יהודי הקמתי מתוך אמונה חזקה שניתן להתגבר על הניכור והפחד. הממשלה, הכנסת, ובית המשפט – לא הם שיוכלו להוביל מהלך כזה, אלא רק העם עצמו. אנחנו רק מעודדים ומקדמים את החיבורים האלו. את העבודה האמיתית עושים אלפי המשתתפים! קשר אישי בין אחד לאחד, בין דתי לחילוני, מביא להיכרות אמיתית, לימוד משותף, חיבור, אהבה ואכפתיות. ואלה – יכולים על הכל"
הארגון מונה כיום כשבעת אלפים חברותות פעילות.
עקב פעילות זו זכתה בשנת 2016 לפרס היוקרתי פרס ירושלים לאחדות שהוענק לה בבית הנשיא מר ריבלין

משפחתה

נשואה לרב גבריאל שניידר מראשי ישיבת היכל התורה בירושלים ותלמידו הקרוב של הרב צבי קושלבסקי מתגוררת בשכונת רמות בירושלים ואם ל-11 ילדים.
אמה תורה בוימל הייתה מחנכת ידועה ופעילה גדולה בקרב העולים מרוסיה לאחר נפילת מסך הברזל
דודיה מצד אמה הם הרב דב סוקולובסקי ממנהיגי נטורי קרתא.
והרב מאיר גריינימן מבני ברק אחיינו של החזון איש.